《送李子勉》
宋代·张嵲

驰骛谢新轨，息偃思旧扉。
婵连怅若人，阅岁此音徽。
直谅方求益，离忧忽在兹。
平居轻岁月，分首重斯时。
出郭郊树绿，夏云千里奇。
男儿杖策去，行路亦光辉。
还家未徂暑，散帙掩郊扉。
酒醪款邻里，时果欢稚儿。
家山恣跻攀，日野日遨嬉。
驽骀恋栈豆，鸿鹄谢絷维。
论才惜暂去，循计岂云非。
握手钱塘别，余归未有期。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。